b'\n_START_ARTICLE_\nErkki Komulainen\n_START_PARAGRAPH_\nErkki Juhani Komulainen (s. 30. joulukuuta 1943 Helsinki) on suomalainen kasvatustieteilij\xc3\xa4. H\xc3\xa4nen vanhempansa ovat Martti Komulainen ja Rakel o.s. Koskenranta. Komulainen tunnetaan Suomessa yhdess\xc3\xa4 Kai Karman kanssa kirjoittamistaan kahdesta tilastomenetelmien oppikirjasta. _NEWLINE_Komulainen on tehnyt vuodesta 1967 l\xc3\xa4htien yli 200 tieteellist\xc3\xa4 artikkelia p\xc3\xa4\xc3\xa4osin kansainv\xc3\xa4lisiss\xc3\xa4 alan lehdiss\xc3\xa4. H\xc3\xa4nen erityisalueitaan ovat olleet k\xc3\xa4ytt\xc3\xa4ytymistieteiden tilastolliset menetelm\xc3\xa4t ja metodologia. H\xc3\xa4n valmistui filosofian maisteriksi Helsingin yliopistosta p\xc3\xa4\xc3\xa4aineinaan psykologia ja kasvatustiede 1968 ja filosofian tohtoriksi 1973. H\xc3\xa4nen opettajiaan olivat mm. Kai von Fieandt, Arvo Lehtovaara, R. Olavi Viitam\xc3\xa4ki ja Matti Koskenniemi. H\xc3\xa4n osallistui Koskenniemen didaktisen prosessianalyysin (DPA) hankkeeseen. Komulainen toimi useiden v\xc3\xa4it\xc3\xb6skirjojen vastav\xc3\xa4itt\xc3\xa4j\xc3\xa4n\xc3\xa4 ja esitarkastajana. H\xc3\xa4n toimi kymmeniss\xc3\xa4 erilaisissa hankkeissa tilastomenetelmien asiantuntijana. Puoliso ylimeteorologi Marja-Leena Komulainen, kaksi lasta.'